b"\n_START_ARTICLE_\nPrezervatyvas\n_START_PARAGRAPH_\nPrezervatyvas (lot. praeservo\xc2\xa0'apsaugoju (nuo n\xc4\x97\xc5\xa1tumo)'), sargis\xc2\xa0\xe2\x80\x93 viena i\xc5\xa1 labiausiai paplitusi\xc5\xb3 kontracepcijos priemoni\xc5\xb3. Prezervatyvas ne tik apsaugo nuo nepageidaujamo n\xc4\x97\xc5\xa1tumo, ta\xc4\x8diau ir nuo lytiniu keliu plintan\xc4\x8di\xc5\xb3 lig\xc5\xb3.\n_START_SECTION_\nIstorija\n_START_PARAGRAPH_\nPrezervatyvo principas jau taikytas senov\xc4\x97s Romoje, bet i\xc5\xa1plitus krik\xc5\xa1\xc4\x8dionybei buvo pamir\xc5\xa1tas. XVI a. prezervatyv\xc4\x85 v\xc4\x97l pasi\xc5\xabl\xc4\x97 ital\xc5\xb3 gydytojas G. Falopijus, ie\xc5\xa1koj\xc4\x99s patikimo b\xc5\xabdo apsisaugoti nuo Europoje greitai plitusio sifilio. Jis pasi\xc5\xabl\xc4\x97 sueities metu ant varpos mauti drobin\xc4\xaf mai\xc5\xa1el\xc4\xaf, sudr\xc4\x97kint\xc4\x85 specialiais vaistais. \xc5\xa0is i\xc5\xa1radimas ilgai tarnavo vis\xc5\xb3 pirma kaip apsauga nuo infekcij\xc5\xb3 ir tik kaip \xc5\xa1alutinis poveikis buvo n\xc4\x97\xc5\xa1tumo i\xc5\xa1vengimas. V\xc4\x97liau \xc5\xa1ie mai\xc5\xa1eliai buvo patobulinti._NEWLINE_XVII a. Pranc\xc5\xabzijoje imta gaminti ir eksportuoti prezervatyvus i\xc5\xa1 \xc4\x97riuko aklosios \xc5\xbearnos. Nuo XIX a. pabaigos imta naudoti plona guma._NEWLINE_\xc5\xa0iais laikais prezervatyvai da\xc5\xbeniausiai b\xc5\xabna pagaminti i\xc5\xa1 latekso, nors pirmieji prezervatyvai (pradedant ma\xc5\xbedaug XVII am\xc5\xbeiumi) buvo gaminami i\xc5\xa1 namini\xc5\xb3 gyv\xc5\xabn\xc5\xb3 \xc5\xbearn\xc5\xb3 (ypa\xc4\x8d avi\xc5\xb3; bendru mastu, \xe2\x80\x9enat\xc5\xabral\xc5\xabs\xe2\x80\x9c sargiai ma\xc5\xbeiau patikimi negu sintetiniai). Masin\xc4\x97 prezervatyv\xc5\xb3 gamyba prasid\xc4\x97jo ma\xc5\xbedaug XIX a. viduryje. Iki 1930\xc2\xa0m. jie buvo gaminami i\xc5\xa1 gumos ir buvo ne vienkartiniai, ir tik v\xc4\x97liau imta gaminti lateksinius sargius, kurie yra patogesni ir patikimesni, nors ir vienkartiniai. \xc5\xa0iais laikais prezervatyv\xc5\xb3 yra \xc4\xafvairiausi\xc5\xb3 dyd\xc5\xbei\xc5\xb3, spalv\xc5\xb3, form\xc5\xb3, kvap\xc5\xb3 ir skoni\xc5\xb3._NEWLINE_Kai kurios religijos prezervatyvus vertina neigiamai, ypa\xc4\x8d d\xc4\x97l, j\xc5\xb3 nuomone, atsitiktini\xc5\xb3 ir neatsaking\xc5\xb3 lytini\xc5\xb3 santyki\xc5\xb3 i\xc5\xa1populiar\xc4\x97jimo Vakar\xc5\xb3 pasaulyje pastaraisiais de\xc5\xa1imtme\xc4\x8diais.\n_START_SECTION_\nVyri\xc5\xa1kas prezervatyvas\n_START_PARAGRAPH_\nTai yra vyr\xc5\xb3 naudojamas kontracepcijos metodas. Prezervatyvai b\xc5\xabna \xc4\xafvairi\xc5\xb3 form\xc5\xb3 ir spalv\xc5\xb3. Jie u\xc5\xbededami ant sukiet\xc4\x97jusios vyro varpos prie\xc5\xa1 lytin\xc4\xaf akt\xc4\x85 ir ejakuliacijos metu sulaiko s\xc4\x97kl\xc4\x85, taigi spermatozoidai nepatenka \xc4\xaf moters organizm\xc4\x85. Prezervatyvas i\xc5\xa1metamas kartu su jame esan\xc4\x8dia \xe2\x80\x9ei\xc5\xa1\xc5\xa1auta\xe2\x80\x9c sperma. I\xc5\xa1 latekso ir poliuretano pagaminti prezervatyvai ne tik apsaugo nuo n\xc4\x97\xc5\xa1tumo, bet taip pat nuo lytiniu keliu plintan\xc4\x8di\xc5\xb3 lig\xc5\xb3, tarp j\xc5\xb3 ir \xc5\xbdIV infekcijos._NEWLINE_Prezervatyvas apdengia vis\xc4\x85 varp\xc4\x85 iki \xc5\xa1aknies ir neleid\xc5\xbeia spermai patekti \xc4\xaf mak\xc5\xa1t\xc4\xaf. Kai kurie prezervatyvai b\xc5\xabna sutepti spermicidine med\xc5\xbeiaga, d\xc4\x97l kurios spermatozoidai tampa negyvybingi. Prezervatyvas u\xc5\xbemaunamas ant sukiet\xc4\x97jusios varpos atsmaukus apyvarp\xc4\x99 taip, kad nepatekt\xc5\xb3 oro. Prezervatyve tur\xc4\x97t\xc5\xb3 likti pakankamai vietos susirinkti spermai. I\xc5\xa1traukiant varp\xc4\x85 i\xc5\xa1 mak\xc5\xa1ties, prezervatyvas prilaikomas, kad nenusmukt\xc5\xb3 ir nei\xc5\xa1siliet\xc5\xb3 s\xc4\x97kla._NEWLINE_Nors tinkamai naudojant prezervatyv\xc4\x85 jis yra tikrai patikima kontraceptin\xc4\x97 priemon\xc4\x97, ta\xc4\x8diau netinkamai naudojamas vyro prezervatyvas gali nusmukti, suply\xc5\xa1ti, tod\xc4\x97l ir jo apsauginis poveikis gali b\xc5\xabti ma\xc5\xbeesnis. Naudojantis kai kuri\xc5\xb3 r\xc5\xab\xc5\xa1i\xc5\xb3 prezervatyvais gali pasireik\xc5\xa1ti alergin\xc4\x97s reakcijos. Kai kurios poros nem\xc4\x97gsta prezervatyv\xc5\xb3 d\xc4\x97l to, kad jis nutraukia myl\xc4\x97jimosi vyksm\xc4\x85 ir suma\xc5\xbeina tarpusavio kontakt\xc4\x85 sueities metu._NEWLINE_Prie\xc5\xa1 naudojantis prezervatyvu, svarbu pasitikrinti, ar jis neturi defekt\xc5\xb3 ir ar nepasibaig\xc4\x99s jo galiojimo laikas. Kiekvienas prezervatyvas tinkamas naudoti tik vien\xc4\x85 kart\xc4\x85. Prezervatyvas taip pat netinkamas naudoti jei jis ilgesn\xc4\xaf laik\xc4\x85 buvo laikomas \xc5\xa1iltai (pvz., automobilyje, vitrinoje ar kioske prie stiklo), m\xc4\x97nes\xc4\xaf ar ilgiau buvo ne\xc5\xa1iojamas kelni\xc5\xb3 ar \xc5\xa1varko ki\xc5\xa1en\xc4\x97je, jei kai kuriose vietose pakito spalva ar sienel\xc4\x97s stangrumas."